ธปท.เผยยอดโอนเงินพุ่งสวนภาวะเศรษฐกิจทรุด
ธปท.เผยยอดโอนเงินรายย่อยเดือนมิ.ย.เพิ่มขึ้นทั้งปริมาณและมูลค่าสวนทางเศรษฐกิจทรุด หลังคนนิยมช็อปออนไลน์
28 ก.ค. 2558

ธปท.เผยยอดโอนเงินรายย่อยเดือนมิ.ย.เพิ่มขึ้นทั้งปริมาณและมูลค่าสวนทางเศรษฐกิจทรุด หลังคนนิยมช็อปออนไลน์  
ธนาคารแห่งประเทศไทย (ธปท.) รายงานยอดธุรกรรมการโอนเงินรายย่อย ตามประเภทบริการ ล่าสุด ณ สิ้นเดือนมิ.ย.หรือไตรมาส 2 ปีนี้ ว่า ทั้งระบบมีการโอนเงินทั้งสิ้น 3.27 ล้านรายการ มีมูลค่ารวม 2.15 แสนล้านบาท คิดเป็นการเพิ่มขึ้นจากระยะเดียวกันปีก่อน 11.6% และ 18.6% ตามลำดับ และหากเปรียบเทียบกับไตรมาสก่อนหน้าการโอนเงินก็เพิ่มขึ้นเช่นกัน โดยปริมาณเพิ่มขึ้น 8.5 หมื่นรายการ หรือ 2.7% ส่วนมูลค่าเพิ่มขึ้น 7,420 ล้านบาท หรือ 3.6% ซึ่งเป็นไปตามการพัฒนาระบบและเทคโนโลยีอย่างต่อเนื่อง จึงสร้างความน่าเชื่อถือให้ประชาชนได้มากขึ้นเป็นลำดับ แม้ว่าภาวะเศรษฐกิจโดยรวมจะชะลอตัวและมีการจับจ่ายใช้สอยในประเทศลดลงต่อเนื่องก็ตาม
ทั้งนี้ มีรายละเอียดแบ่งเป็น โอนเงินเพื่อซื้อสินค้าและบริการต่างๆมากที่สุด 1.55 ล้านรายการ เพิ่มขึ้นจากระยะเดียวกันปีก่อน 11.6% มีมูลค่ารวม 1.3 แสนล้านบาท เพิ่มขึ้นจากระยะเดียวกันปีก่อนถึง 15.4% ตามแนวโน้มความนิยมช้อปปิ้งออนไลน์ของผู้บริโภคที่สูงขึ้น โอนเงินเดือน ค่าจ้าง บำเหน็จ บำนาญ 8.15 แสนรายการ เพิ่มขึ้นจากระยะเดียวกันปีก่อน 7.6% มีมูลค่า 4.3 หมื่นล้านบาท เพิ่มขึ้นจากระยะเดียวกันปีก่อน 17.3%  โอนเงินปันผล 9.1 หมื่นรายการ เพิ่มขึ้นจากระยะเดียวกันปีก่อน 3.2% มีมูลค่า 3,300 ล้านบาท เพิ่มขึ้นจากระยะเดียวกันปีก่อนเพียง 1.3% คาดว่ามีธุรกรรมเพิ่มน้อยตามผลประกอบการของบริษัทในตลาดหุ้นที่ลดลง และโอนเงินประเภทอื่นๆ 8.2 แสนรายการ เพิ่มขึ้นจากระยะเดียวกันปีก่อน 17% มีมูลค่า 4 หมื่นล้านบาท เพิ่มขึ้นจากระยะเดียวกันปีก่อน 34.6%